# Rustam Kassimdjanov

Rustam Kassimdjanov (en uzbek: Rustam Qosimjonov; en rus: Рустам Касымджанов; en tàtar: Рустам Касимджанов) (5 de desembre de 1979) és un jugador d'escacs uzbek, que té el títol de Gran Mestre des de 1997, i que va ser proclamat Campió del Món en guanyar el polèmic Campionat del món de 2004 a Trípoli (Líbia). D'ètnia uzbeka, és nascut a Taixkent, a l'exRSS de l'Uzbekistan.
A la llista d'Elo de la FIDE de l'abril de 2021, hi tenia un Elo de 2662 punts, cosa que en feia el jugador número 1 (en actiu) de l'Uzbekistan, i el 80è millor jugador del rànquing mundial. El seu màxim Elo va ser de 2715 punts, a la llista de maig de 2015 (posició 35 al rànquing mundial).

## Els primers anys de carrera

D'entre els seus millors resultats en destaquen un empat al primer lloc al gran Obert d'escacs de Cappelle-la-Grande de 1997, la victòria al Campionat asiàtic de 1998, segon lloc al Campionat del món d'escacs júnior el 1999, empat als llocs 1r–5è amb Mikhaïl Gurévitx, Aleksandar Berelovich, Serguei Tiviàkov i Leonid Gofshtein al torneig obert de Hoogeveen de 1999, primer lloc a Essen 2001, primer a Pamplona 2002 (tot guanyant un desempat a partides ràpides contra Victor Bologan després que ambdós haguessin acabat empatats al torneig principal amb 3½/6), primer amb 8/9 a l'obert de Vlissingen 2003, primer ex aequo amb Liviu Dieter Nisipeanu amb 6/9 a Pune 2005, medalla de bronze, amb 9½/12 al primer tauler a l'Olimpíada d'escacs de 2000, i finalista de la Copa del món d'escacs de la FIDE de 2002 (perdent contra Viswanathan Anand a la final). Ha participat dos cops al prestigiós torneig de Wijk aan Zee, tot i que no ho ha fet massa bé: el 1999 hi fou 11è de 14 amb 5/13, el 2002 fou 13è de 14 amb 4½/13. El 2003 guanyà el torneig de Vlissingen.

## Campió del món de la FIDE 2004

Al polèmic Campionat del món de la FIDE 2004, en Kassimdjanov, que en aquell moment era el 44è jugador del món segons la llista d'Elo de la FIDE, va arribar a la final de forma inesperada, guanyant mini-matxs contra Alejandro Ramírez, Ehsan Ghaem Maghami, Vassil Ivantxuk (12è jugador mundial), Zoltán Almási, Aleksandr Grisxuk (11è jugador mundial) i Vesselín Topàlov (5è jugador mundial), i es va enfrontar en Michael Adams (8è jugador mundial) a la final.
A la final, en un matx a sis partides pel campionat, ambdós jugadors varen guanyar dures partides, de manera que fou necessari disputar un desempat a ràpides. En Kassimdjanov guanyà la primera partida amb negres, a despit d'haver tingut una posició difícil. Entaulant la segona partida, va assolir la fita de ser el nou campió mundial de la FIDE.
Amb aquesta victòria, obtingué també teòricament el dret d'enfrontar-se a Dubai el gener de 2005 al número u mundial Garri Kaspàrov en un matx que servís per a la reunificació del títol de campió del món. Això no obstant, el matx fou ajornat sine die per raons organitzatives, relacionades amb la manca de garanties financeres, i finalment, no es va arribar a disputar mai.

## D'altres resultats en campionats del món

El triomf en el campionat del 2004 va permetre en Kassimdjanov ésser convidat a l'edició (a vuit jugadors) del Campionat del món de 2005, l'octubre, a San Luís (Argentina), un torneig de vuit jugadors a doble volta, on empatà amb Michael Adams als llocs 6è-7è (en tot el torneig, en Kassimdjanov va guanyar només dues partides, amb cinc derrotes i set taules). Aquest resultat comportà la pèrdua del seu títol mundial, que passà a Vesselín Topàlov, vencedor del torneig.
El campionat de 2004 també li va adjudicar una de les setze places pel Torneig de Candidats pel Campionat del món de 2007. El seu primer oponent fou en Borís Guélfand, i al seu matx, entaularen les sis partides a ritme normal, de manera que van desempatar jugant partides ràpides, que guanyà en Guélfand per 2½-½, eliminant en Kassimdjanov del torneig.

## Carrera des del campionat del món

El 23 de juny de 2005, als estudis de l'ABC a Times Square, l'AI Accoona Toolbar conduït per un prototipus de Fritz 9, va entaular contra Kassimdjanov.
Va participar per primer cop al Torneig de Linares el 2005, edició en què acabà empatat en el darrer lloc amb Paco Vallejo, amb una pobra puntuació de 4/12. El 2006, guanyà el torneig per sistema K.O. de Còrsega. El 2007 va formar part de l'equip del Tomsk-400 que guanyar el Campionat de Rússia per Equips amb un resultat perfecte de 9/9. Actualment és un dels segons del Campió del món Viswanathan Anand, amb qui treballà per a preparar el Campionat del món de 2008 en el seu matx contra Vladímir Kràmnik, i el Campionat del món de 2010. El 2010 fou segon al primer Memorial Safin a Taixkent, rere Anton Filippov.
Entre l'agost i el setembre de 2011 participà en la Copa del món de 2011, a Khanti-Mansisk, un torneig del cicle classificatori pel Campionat del món de 2013, i hi tingué una raonable actuació. Avançà fins a la segona ronda, quan fou eliminat per Gata Kamsky (½-1½).

### Participació en olimpíades d'escacs

Kassimdjanov ha participat, representant l'Uzbekistan, en set Olimpíades d'escacs entre els anys 1996 i 2008 (amb un total de 44 punts de 66 partides, un 66,7%). La seva actuació al primer tauler a l'Olimpíada d'Istanbul de l'any 2000 li va permetre guanyar la medalla de bronze individual. A l'edició de 1996 hi participà com a MI, i a partir de 1998 com a GM.
Taula de participacions en olimpíades :
| Any | Olimpíada | Ciutat | Elo propi | Tauler | Partides | Guanyades | Taules | Perdudes | % | Posició indiv. | Posició equip |
| 1996 | XXXII Olimpíada | Erevan | 2435 | 2n suplent | 5 | 2 | 2 | 1 | 60,0% | | 19 |
| 1998 | XXXIII Olimpíada | Elistà | 2570 | 1r | 11 | 4 | 5 | 2 | 59,1% | 23 | 27 |
| 2000 | XXXIV Olimpíada | Istanbul | 2690 | 1r | 12 | 7 | 5 | 0 | 79,2% | | 11 |
| 2002 | XXXV Olimpíada | Bled | 2653 | 1r | 11 | 4 | 6 | 1 | 63,6% | 30 | 20 |
| 2004 | XXXVI Olimpíada | Calvià | 2650 | 1r | 8 | 4 | 4 | 0 | 75,0% | | 14 |
| 2006 | XXXVII Olimpíada | Torí | 2673 | 1r | 10 | 2 | 7 | 1 | 55,0% | 49 | 13 |
| 2008 | XXXVIII Olimpíada | Dresden | 2672 | 1r | 9 | 4 | 5 | 0 | 72,2% | 16 | 50 |

## Partides notables

* Rustam Kassimdjanov vs Viktor Korchnoi, Julian Borowski-A 4th 2002, defensa francesa: Clàssica, Variant Burn (C11), 1-0
* Michael Adams vs Rustam Kassimdjanov, FIDE World Championship Knockout Tournament 2004, defensa siciliana: Atac Rossolimo (B30), 0-1
* Vesselín Topàlov vs Rustam Kassimdjanov, FIDE World Championship Knockout Tournament 2004, Defensa índia de dama: Sistema anti-Índia de dama (E17), 0-1
* Rustam Kassimdjanov vs Viswanathan Anand, FIDE World Championship Tournament 2005, defensa siciliana: Variant Najdorf, Atac anglès (B90), 1-0

## Notes i referències

* 1 2 Rustam Kassimdjanov a ChessGames.com (anglès)
* ↑ Rustam Kasimdzhanov wins FIDE title notícia a Chessbase News.
* ↑ «"Rànquing d'escaquistes per federació: Uzbekistan"» (en anglès). lloc web de la FIDE. [Consulta: 5 abril 2021].
* ↑ Posició al rànquing mundial i evolució Elo de Rustam Kassimdjanov «benoni.de» (en alemany). Arxivat de l'original el 2013-12-14. [Consulta: 11 desembre 2013].
* ↑ «XIII Open International de Cappelle-la-Grande 1997, Classement final» (en francès). cappelle-chess.fr. Arxivat de l'original el 23 de setembre 2015. [Consulta: 10 abril 2011].
* ↑ Crowther, Mark. «TWIC 258: VAM Chess Tournament» (en anglès). London Chess Center, 25-10-1999. Arxivat de l'original el 2011-09-30. [Consulta: 24 maig 2010].
* ↑ «Taula del torneig Corus de 1999». Arxivat de l'original el 2014-12-09. [Consulta: 7 setembre 2010].
* ↑ «Taula del torneig Corus de 2002». Arxivat de l'original el 2014-12-09. [Consulta: 7 setembre 2010].
* ↑ «Historial del Torneig de Vlissingen» (en castellà). ajedrezdeataque.com. [Consulta: 23 febrer 2015].
* ↑ El campionat fou organitzat a Trípoli (Líbia), on els jugadors israelians no hi podien participar. Per solidaritat o per d'altres raons, un gran nombre de Grans Mestres varen anul·lar la seva inscripció, i vuit dels deu millors jugadors mundials del moment (i els quatre primers) varen refusar de jugar-hi.
* ↑ Фото: Коммерсантъ. «Ъ-Газета – "О том, что матч может пройти в Индии, я узнал из газет"». Kommersant.ru. [Consulta: 21 desembre 2011]. (rus)
* ↑ Lloc web oficial Arxivat 2010-01-10 a Wayback Machine. (anglès)
* ↑ Kasim vs the Accoona Toolbar – draw in New York (anglès)
* ↑ Rustam Kasimdzhanov vs. AI Accoona Toolbar a chessgames.com
* ↑ L'edició de 2005 del Torneig de Linares passà a la història perquè Garri Kaspàrov, després de proclamar-se'n guanyador, va anunciar la seva retirada dels escacs professionals en la roda de premsa posterior al torneig
* ↑ XXIIa edició del torneig Ciudad de Linares Arxivat 2010-12-06 a Wayback Machine. al lloc web oficial
* ↑ L'equip estava format per Aleksandr Morozévitx (6/8 punts), Dmitri Iakovenko (4.5/7), Serguei Kariakin (5.5/8), Rustam Kassimdjanov (1.5/3), Ernesto Inarkiev (3.5/7), Vladislav Tkatxov (4/7), Victor Bologan (4.5/6) i Pàvel Smirnov (6/8): «Tomsk wins the Russian Team Championships» (en anglès). ChessBase, 13-05-2007. [Consulta: 24 setembre 2010].
* ↑ L'equip d'Anand per aquest Campionat del món incloïa els Grans Mestres Peter Heine Nielsen, Rustam Kassimdjanov, Radoslaw Wojtaszek, i Surya Ganguly: «Chess News - World Championship Picture Gallery of the final day» (en anglès). ChessBase, 30-10-2008. [Consulta: 7 novembre 2011].
* ↑ «Chess News - Anand in Playchess - the helpers in Sofia». Chessbase, 19-05-2010. [Consulta: 19 maig 2010]. (anglès)
* ↑ Begmatov, Jamshid. «Greetings from the recent past». ChessBase.com, 07-01-2011. [Consulta: 23 novembre 2014].
* ↑ FIDE has announced qualifiers for the World Cup 2011, Chessbase, 15 de juliol de 2011 (en anglès). Consultat el dia 26 de novembre de 2011 (anglès)
* ↑ «FIDE World Cup 2011» (en anglès). chess.com, 27-08-2011. [Consulta: 26 novembre 2011].
* ↑ «Resultats de la Copa del món de 2011» (en anglès). ugrasport.com. Arxivat de l'original el 2011-11-22. [Consulta: 26 novembre 2011].
* ↑ Olimpbase:: Fitxa de Rustam Kassimdjanov Arxivat 2011-05-19 a Wayback Machine. Competicions per equips [Consulta 7 de setembre de 2010]
* ↑ OlimpBase :: Base de dades d'olimpíades d'escacs (anglès)